Komisijos reglamentas (EB) Nr. 448/2001
2001 m. kovo 2 d.
nustatantis išsamias Tarybos reglamento (EB) Nr. 1260/1999 įgyvendinimo taisykles dėl iš struktūrinių fondų suteiktos paramos finansinių koregavimų atlikimo tvarkos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1260/1999, nustatantį bendrąsias nuostatas dėl struktūrinių fondų [1], ypač į jo 53 straipsnio 2 dalį,
pasitarusi su komitetu, įsteigtu pagal Sutarties 147 straipsnį,
pasitarusi su Žemės ūkio struktūrų ir kaimo plėtros komitetu,
pasitarusi su Žuvininkystės ir akvakultūros struktūrų komitetu,
kadangi:
(1) Reglamento (EB) Nr. 1260/1999 39 straipsnio 1 dalyje reikalaujama valstybių narių daryti finansinius koregavimus, susijusius su atskirais ar sistemingais neatitikimais, panaikinant visą Bendrijos finansavimą arba jo dalį.
(2) Kad būtų užtikrintas vienodas šios nuostatos taikymas visoje Bendrijoje, reikėtų numatyti, kaip nustatyti tokius koregavimus ir kaip apie tai pranešti Komisijai.
(3) Turėtų būti parengtos nuostatos, reguliuojančios finansinių koregavimų, kuriuos Komisija gali daryti Reglamento (EB) Nr. 1260/1999 39 straipsnio 3 dalyje nurodyta tvarka tais atvejais, kai valstybė narė nevykdo 39 straipsnio 1 dalyje arba 38 straipsnyje nustatytų įsipareigojimų.
(4) Turėtų būti nustatytos išsamios nuostatos dėl tvarkos pagal Reglamento (EB) Nr. 1260/1999 39 straipsnio 2 dalį, ir tokia pati tvarka turėtų būti taikoma Reglamento 38 straipsnio 5 dalyje minėtais atvejais.
(5) 1990 m. liepos 2 d. Komisijos reglamentas (EEB) Nr. 1865/90 dėl delspinigių, kurie nustatomi pavėluotai grąžinamai struktūrinių fondų paramai [2], turėtų būti pakeistas. Tačiau Reglamento (EEB) Nr. 1865/90 nuostatos turėtų būti ir toliau taikomos paramai, kuri buvo suteikta 1994-1999 m. programos laikotarpiu pagal Tarybos reglamentą (EEB) Nr. 2052/88 [3] su paskutiniais pakeitimais, padarytais Reglamentu (EB) Nr. 3193/94 [4].
(6) Šis reglamentas turėtų būti taikomas neatmetant nuostatų, reguliuojančių valstybės pagalbos, nustatytos 1999 m. kovo 22 d. Tarybos reglamento (EB) Nr. 659/1999, nustatančio išsamias EB sutarties 93 straipsnio taikymo taisykles, 14 straipsnyje [5], susigrąžinimą.
(7) Šiame reglamente numatytos priemonės atitinka Regionų plėtros ir pertvarkos komiteto nuomonę,
PRIĖMĖ ŠĮ REGLAMENTĄ:
I SKYRIUS
Taikymo sritis
1 straipsnis
Šis reglamentas nustato išsamias Reglamento (EB) Nr. 1260/1999 įgyvendinimo taisykles valstybių narių administruojamos struktūrinių fondų paramos finansinių koregavimų atlikimo tvarkai.
II SKYRIUS
Valstybių narių atliekami finansiniai koregavimai
2 straipsnis
1. Jeigu neatitikimai yra sistemingi, Reglamento (EB) Nr. 1260/1999 39 straipsnio 1 dalyje minėti tyrimai turi apimti visas veiklos rūšis, kurioms galėjo turėti įtakos tokie neatitikimai.
2. Panaikindamos visą Bendrijos finansavimą arba jo dalį, valstybės narės atsižvelgia į neatitikimų pobūdį ir sunkumą bei fondų finansinį nuostolį.
3. Valstybės narės paskutinės ketvirčio ataskaitos, kiekvienais metais teiktinos Komisijos reglamento (EB) Nr. 1681/94 [6] nustatyta tvarka, priede nusiunčia Komisijai pernai inicijuotų panaikinimo procesų sąrašą, pridėdamos informaciją apie veiksmus, kurių tam tikrais atvejais jau imtasi arba dar reikia imtis, kad būtų pritaikytos valdymo ir kontrolės sistemos.
3 straipsnis
1. Jeigu sumos turi būti sugrąžintos po to, kai jos bus panaikintos Reglamento (EB) Nr. 1260/1999 39 straipsnio 1 dalyje nustatyta tvarka, kompetentinga tarnyba arba įstaiga inicijuoja susigrąžinimo procesą ir apie tai praneša mokėjimo ir vadovaujančiajai institucijai. Susigrąžintos sumos turi būti nurodytos ataskaitose ir įtrauktos į apskaitą Komisijos reglamento (EB) Nr. 438/2001 8 straipsnyje nustatyta tvarka [7].
2. 1 dalyje nustatyta tvarka panaikintas fondų finansavimas negali būti dar kartą panaudotas veiklai ar veiklos rūšims, dėl kurių buvo atliekamas koregavimas, nei tuo atveju, kai finansinis koregavimas buvo atliekamas dėl sistemingos klaidos tos veiklos, kur tokia sisteminga klaida buvo padaryta. Valstybės narės 2 straipsnio 3 dalyje nurodytoje ataskaitoje praneša Komisijai, kaip jos nusprendė arba siūlo dar kartą panaudoti panaikintas lėšas ir, jeigu galima, pataisyti finansinį paramos planą.
III SKYRIUS
Komisijos atliekami finansiniai koregavimai
4 straipsnis
1. Komisijos finansinių koregavimų suma Reglamento (EB) Nr. 1260/1999 39 straipsnio 3 dalyje nustatyta tvarka dėl atskirų ar sistemingų neatitikimų turi būti apskaičiuota, jeigu galima ir įmanoma tai padaryti, remiantis atskirais dokumentais, ir turi būti lygi išlaidų, kurios buvo klaidingai priskirtos fondams, sumai atsižvelgiant į proporcingumo principą.
2. Jeigu negalima arba neįmanoma tiksliai apskaičiuoti neteisingai išmokėtų išlaidų sumos arba jeigu panaikinti visas minėtas išlaidas būtų neproporcinga, ir todėl Komisija, atlikdama finansinius koregavimus ekstrapoliavimo metodu arba remdamasi vienodo dydžio suma, daro šitaip:
a) ekstrapoliavimo metodo atveju, ji naudoja atrankinę panašių operacijų visumą;
b) vienodo dydžio sumos atveju, ji įvertina pažeistų taisyklių svarbą ir nustatyto neatitikimo mastą bei jo finansines pasekmes.
3. Jeigu Komisija savo poziciją grindžia auditorių, išskyrus savo audito tarnybą, nustatytais faktais, ji pati padaro išvadas dėl jų finansinių pasekmių po to, kai išnagrinėja atitinkamos valstybės narės įgyvendintas priemones Reglamento (EB) Nr. 1260/1999 39 straipsnio 1 dalyje nustatyta tvarka, Reglamente (EB) Nr. 1681/94 nustatyta tvarka pateiktomis ataskaitomis ir visais valstybės narės pateiktais atsakymais.
5 straipsnis
1. Laikas, per kurį atitinkama valstybė narė gali atsakyti į prašymą Reglamento (EB) Nr. 1260/1999 39 straipsnio 2 dalies pirmojoje pastraipoje nustatyta tvarka pateikti savo pastabas ir tam tikrais atvejais atlikti koregavimus, yra du mėnesiai, išskyrus deramai pagrįstus atvejus, kai Komisija gali sutikti nustatyti ir ilgesnį laiką.
2. Jeigu Komisija siūlo atlikti finansinius koregavimus ekstrapoliavimo metodu arba nustačius vienodo dydžio sumą, valstybei narei yra suteikiama galimybė, tikrinant atitinkamus dokumentus, parodyti, kad tikrasis neatitikimo mastas buvo mažesnis nei buvo nustačiusi Komisija. Valstybė narė, susitarusi su Komisija, gali apriboti tokio patikrinimo mastą atitinkama tam tikrų dokumentų santykine dalimi arba atrinktais dokumentais. Išskyrus deramai pagrįstus atvejus, laikas, nustatytas tokiam patikrinimui, neturi būti ilgesnis nei dar vienas dviejų mėnesių laikotarpis pasibaigus 1 dalyje minėtam dviejų mėnesių laikotarpiui. Tokio patikrinimo rezultatai yra tikrinami Reglamento (EB) Nr. 1260/1999 39 straipsnio 2 dalies antrojoje pastraipoje nustatyta tvarka. Komisija atsižvelgia į visus valstybės narės per nustatytą terminą pateiktus įrodymus.
3. Jeigu valstybė narė prieštarauja Komisijos pastaboms ir vyksta svarstymas Reglamento (EB) Nr. 1260/1999 39 straipsnio 2 dalies antrojoje pastraipoje nustatyta tvarka, trijų mėnesių laikotarpis, per kurį Komisija gali priimti sprendimą to reglamento 39 straipsnio 3 dalyje nustatyta tvarka, pradedamas skaičiuoti nuo svarstymo dienos.
6 straipsnis
Tais atvejais, kai Komisija sustabdė mokėjimus pagal Reglamento (EB) Nr. 1260/1999 38 straipsnio 5 dalį, Komisija ir atitinkama valstybė narė stengiasi susitarti per penkių mėnesių laikotarpį, nurodytą Reglamento (EB) Nr. 1260/1999 38 straipsnio 5 dalyje, remdamosi 5 straipsnio 1 ir 2 dalyse nustatyta tvarka ir laiku. Nepasiekus susitarimo, taikomos 5 straipsnio 3 dalies nuostatos.
7 straipsnis
1. Bet kuri Komisijai pagal Reglamento (EB) Nr. 1260/1999 39 straipsnio 4 dalį grąžintina suma turi būti grąžinta iki datos, kuri nustatyta įsakyme dėl sugrąžinimo, parengtame pagal Finansinio reglamento 28 straipsnį, taikomą bendrajam Europos Bendrijų biudžetui. Ši nustatyta grąžinimo diena yra paskutinė antrojo mėnesio, po kurio buvo išleistas įsakymas, diena.
2. Uždelsus grąžinti sumą yra nustatomi delspinigiai, kurie pradedami skaičiuoti nuo 1 dalyje minėtos nustatytos dienos iki realaus mokėjimo dienos. Tokių delspinigių dydis yra pusantro procento daugiau nei Europos centrinio banko savo pagrindinėms perfinansavimo operacijoms taikoma norma pirmąją darbo dieną to mėnesio, kurį sueina tokio mokėjimo terminas.
3. Finansinis koregavimas pagal Reglamento (EB) Nr. 1260/1999 39 straipsnio 3 dalį neapriboja valstybės narės įsipareigojimo siekti susigrąžinti sumas Reglamento (EB) Nr. 1260/1999 38 straipsnio 1 dalies h punkte ir šio reglamento 3 straipsnio 1 dalyje nustatyta tvarka bei susigrąžinti valstybės pagalbą Reglamento (EB) Nr. 659/1999 14 straipsnyje nustatyta tvarka.
IV SKYRIUS
Baigiamosios nuostatos
8 straipsnis
Reglamentas (EEB) Nr. 1865/90 yra panaikinamas.
Tačiau jo nuostatos ir toliau taikomos 1994-1999 m. programos laikotarpiu skirtai paramai pagal Reglamentą (EEB) Nr. 2052/88.
9 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 2 d.